CELEX: 32015R0517
Language: lv
Date: 2015-03-26 00:00:00
Title: Komisijas Īstenošanas regula (ES) 2015/517 ( 2015. gada 26. marts ), ar ko groza Regulu (EK) Nr. 595/2004, ar kuru paredz sīki izstrādātus noteikumus par to, kā piemērojama Padomes Regula (EK) Nr. 1788/2003, ar ko nosaka maksājumu piena un piena produktu nozarē

27.3.2015   
            
            
               LV
            
            
               Eiropas Savienības Oficiālais Vēstnesis
            
            
               L 82/73
            
         KOMISIJAS ĪSTENOŠANAS REGULA (ES) 2015/517
   (2015. gada 26. marts),
   ar ko groza Regulu (EK) Nr. 595/2004, ar kuru paredz sīki izstrādātus noteikumus par to, kā piemērojama Padomes Regula (EK) Nr. 1788/2003, ar ko nosaka maksājumu piena un piena produktu nozarē
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (“Vienotā TKO regula”) (1), un jo īpaši tās 81. panta 1. punktu un 83. panta 4. punktu saistībā ar tās 4. pantu,
   tā kā:
   
               (1)
            
            
               Kopš 2014. gada 1. janvāra Regula (EK) Nr. 1234/2007 ir atcelta un aizstāta ar Eiropas Parlamenta un Padomes Regulu (ES) Nr. 1308/2013 (2). Tomēr Regulas (ES) Nr. 1308/2013 230. panta 1. punkta a) apakšpunktā paredzēts, ka attiecībā uz piena ražošanas ierobežojumu sistēmu līdz 2015. gada 31. martam turpina piemērot Regulas (EK) Nr. 1234/2007 II daļas I sadaļas III nodaļas III iedaļu, kā arī tās 55. pantu, 85. pantu un IX un X pielikumu.
            
         
               (2)
            
            
               Ņemot vērā zemās piena cenas un piena sektora finansiālās grūtības, ir lietderīgi atvieglot finansiālo slogu ražotājiem, kuriem saistībā ar 2014./2015. gada piena kvotu jākārto papildu maksājums, kā minēts Komisijas Regulas (EK) Nr. 595/2004 (3) 15. panta 1. punktā. Tādēļ ir lietderīgi ļaut dalībvalstīm ņemt vērā dažādos valstu apstākļus un piekritīgo summu iekasēt pa daļām. Daļēju maksājumu sistēmu piemēro bez procentiem, un tā tomēr būtu jāuzskata par valsts atbalstu Līguma 107. panta 1. punkta nozīmē, izņemot tad, ja atliktie maksājumi atbilst nosacījumiem, kas izklāstīti Komisijas Regulā (ES) Nr. 1408/2013 (4).
            
         
               (3)
            
            
               Ja piemēro daļēju maksājumu sistēmu, būtu attiecīgi jākoriģē kontroles un paziņojumu termiņi, lai tādā veidā nodrošinātu to, ka galīgā kontrole un paziņojumi aptver arī atliktos maksājumus. Dalībvalstīm būtu jāsniedz informācija par labuma guvēju skaitu daļējo maksājumu sistēmā un par neatgūtajām summām katrā daļējo maksājumu sistēmas gadā. No 2015. gada 30. novembra šai informācijai būtu jābūt pieejamai Regulas (EK) Nr. 595/2004 IIa pielikumā noteiktā ziņojuma 2. daļas tabulas d) ailē. Līdz 2016. gada 30. novembrim un 2017. gada 30. novembrim šī informācija būtu jāiekļauj minētās tabulas i) ailē, pievienojot norādi “daļēju maksājumu sistēma”.
            
         
               (4)
            
            
               Tādēļ Regula (EK) Nr. 595/2004 būtu attiecīgi jāgroza.
            
         
               (5)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 595/2004 groza šādi:
   
               1)
            
            
               regulas 15. panta 1. punktu aizstāj ar šādu:
               “1.   Līdz katra gada 1. oktobrim pircēji, tiešās tirdzniecības gadījumā – par maksājuma samaksu atbildīgie ražotāji, maksā kompetentajai iestādei tādu summu, kas jāmaksā saskaņā ar dalībvalsts noteikumiem, un pircēji atbild par papildu nodevas iekasēšanu par piegādēm, kura ražotājiem ir jāmaksā atbilstīgi Regulas (EK) Nr. 1234/2007 79. pantam saskaņā ar minētās regulas 81. panta 1. punktu.
               Neskarot Līguma par Eiropas Savienības darbību 107.–109. panta piemērošanu, dalībvalstis var nolemt, ka piekritīgās summas apmaksa, kas saistīta ar 12 mēnešu periodu, kurš sākas 2014. gada 1. aprīlī, ir veicama trijos gada maksājumos bez procentiem.
               Pirmais gada maksājums, kas atbilst vismaz trešdaļai no kopējās piekritīgās summas, ir jāveic līdz 2015. gada 30. septembrim. Līdz 2016. gada 30. septembrim jāsamaksā vismaz divas trešdaļas no kopējās piekritīgās summas. Kopējā summa pilnībā jāsamaksā līdz 2017. gada 30. septembrim.
               Dalībvalstis nodrošina, ka šādā daļēju maksājumu sistēmā labuma guvēji ir ražotāji.”;
         
               2)
            
            
               regulas 19. panta 3. punktā pēc otrās daļas iekļauj šādu daļu:
               “Atkāpjoties no šā punkta otrās daļas, dalībvalstis, kas piemēro 15. panta 1. punktā paredzēto daļēju maksājumu sistēmu, pārbaudes ziņojumu pabeidz ne vēlāk kā 42 mēnešus pēc attiecīgā 12 mēnešu perioda beigām.”;
         
               3)
            
            
               regulas 27. pantam pievieno šādu 7. punktu:
               “7.   Dalībvalstis, kas piemēro 15. panta 1. punktā paredzēto daļēju maksājumu sistēmu, līdz 2016. gada 30. novembrim un 2017. gada 30. novembrim paziņo Komisijai labuma guvēju skaitu šajā sistēmā un pagaidām neatgūtās summas par katru gada maksājumu, šo informāciju norādot IIa pielikumā noteiktā ziņojuma 2. daļas tabulas i) ailē un turpat pievienojot norādi “daļēju maksājumu sistēma”.”
            
         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 26. martā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 299, 16.11.2007., 1. lpp.
   
   
      (2)  Eiropas Parlamenta un Padomes 2013. gada 17. decembra Regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
   
      (3)  Komisijas 2004. gada 30. marta Regula (EK) Nr. 595/2004, ar kuru paredz sīki izstrādātus noteikumus par to, kā piemērojama Padomes Regula (EK) Nr. 1788/2003, ar ko nosaka maksājumu piena un piena produktu nozarē (OV L 94, 31.3.2004., 22. lpp.).
   
      (4)  Komisijas 2013. gada 18. decembra Regula (ES) Nr. 1408/2013 par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē (OV L 352, 24.12.2013., 9. lpp.).